Non se liggaam gevind: ‘Sy was ‘n merkwaardige vrou’Suster Mary Paule. Foto: Facebook Die 82-jarige non wie se liggaam Maandagmiddag in ‘n stroompie in Nangeni in die Oos-Kaap gevind is nadat sy gekaap is, was suster Mary Paule. Maroela Media het vroeër berig dat ‘n non Sondag in Mthatha gekaap en ontvoer is en dat haar liggaam ‘n dag later gevind is. Suster Paule was ‘n weldoener in haar gemeenskap en was onder meer by verskeie kinderhuise betrokke. Rose Kasumbi, waarnemende direkteur van die Bethany-kinderhuis, sê suster Paule was een van hul stigterslede en ‘n lid van die kinderhuis se raad. Die huis sorg vir verwaarloosde-, misbruikte- en weeskinders. Kasumbi sê suster Paule het Sondag besluit om besoek te gaan aflê by die Thembelihle-kinderhuis in Norwood waar sy ook ‘n raadslid was. “Sy is voor die hek van die kindershuis gekaap. Een van die seuns het gesien wat gebeur het en hulp gaan soek.” Kol. Mzukisi Fatyela, woordvoerder van die polisie, het vroeër gesê dat suster Paule se motor later in Mthatha gewaar is en dat mense wat saam haar gewerk het die motor agtervolg het. “Die polisie het ook die motor agternagesit en soos hulle nader gekom het, het die motor omgeslaan. Twee mans het te voet gevlug en die polisie het op ‘n 9mm-pistool met vyf rondes en ‘n selfoon beslag gelê,” het Fatyela gesê. Suster Paule was nie in die motor nie en haar liggaam is Maandagmiddag in die stroompie deur ‘n verbyganger gevind. Volgens berigte was suster Paule se selfoon, beursie en huissleutels steeds in haar besit. Sy is vermoedelik verwurg. Die polisie wag egter op die uitslag van die nadoodse ondersoek. Niemand is nog in hegtenis geneem in verband met die voorval nie. Kasumbi sê suster Paule was ‘n merkwaardige vrou. “Ons is so geseënd dat ons haar gehad het. Sy sal nooit vir ons dood wees nie. Meeste van die babas in ons kinderhuis sou dood gewees het as dit nie vir haar was nie.”